ཡང་དག་ཡེ་ཤེས་མ་མཐོང་བས། སྡུག་བསྔལ་རྣམས་ཀྱིས་རྟག་ཏུ་དུབ། ཇི་ལྟར་ཡེ་ཤེས་སྐྱེ་འགྱུར་བས། གང་གི་
ཡེ་ཤེས་མཆོག་ཐོབ་ནས། སེམས་ཅན་ཁ་ལོ་བསྒྱུར་འགྱུར་བ། ཁྱེད་ཀྱིས་དེ་ལྟར་བདག་ལ་བརྗོད། ཇི་ལྟར་འདས་
པའི་རྫོགས་སངས་རྒྱས། དེ་བཞིན་དེ་ལྟར་མ་བྱོན་པས། སེམས་ཅན་དོན་མཛད་ཅེས་གྲགས་པ། དེ་ལྟར་བདག་
ནི་བགྱིད་པར་བརྩོན། རིམ་པ་འདི་དང་ལེགས་ལྡན་པ། གལ་ཏེ་ཡང་དག་འཇུག་འགྱུར་བ། དེ་ནི་ཡེ་ཤེས་མཆོག་
འགྱུར་ཏེ། ལོག་པའི་ལམ་དུ་འགྲོ་མི་འགྱུར། ཡེ་ཤེས་གྲུབ་པ་ལས་དབང་པོ་འབྲིང་པོ་བསྟན་པའི་ལེའུ་སྟེ་བཅུ་དགུ་
པའོ། ཕྱག་རྒྱའི་དཀྱིལ་འཁོར་སྐུ་མདོག་སོགས། ཕྱག་དང་གདན་ནི་རྣམ་བསྒོམ་དང་། ཏིང་འཛིན་གསུམ་དང་
ཕྱག་རྒྱ་བཞི། ཞལ་གསུམ་དང་ནི་ཕྱག་དྲུག་རྣམས། སྒོམ་འགྱུར་དེ་ནི་ཕྱི་ཤུན་བཅས། སྣ་ཚོགས་སྤྲོས་པའི་མན་
ངག་རྣམས། དེ་ཀུན་དམན་པའི་ཡིན་པར་བཤད། དེ་རྣམས་ལ་ཡང་དེ་བཞིན་ཐབས། དེ་ལ་གཏན་ཚིགས་བཤད་པར་
བྱ། མཆོག་དང་བར་མའི་ལམ་དག་ལས། ཇི་བཞིན་ཆུང་ངུ་གཞན་བྱ་བ། ལྷ་དང་སྔགས་ནི་རྣལ་འབྱོར་པས། རྒྱུད་
ལས་གསུངས་པ་ཀུན་དུ་བྱ། གང་ལ་མཉམ་པའི་སེམས་ཡོད་པ། དེ་ལ་ཡེ་ཤེས་སྐྱེ་འགྱུར་གྱི། གཞན་དུ་བསྐལ་
པ་བྱེ་བ་ནི། བརྒྱས་ཀྱང་དེ་ཐོབ་མི་འགྱུར་རོ། ཀུན་དུ་སེམས་དང་ལྡན་པ་ཡི། རྩ་བ་ཆེར་ལྡན་བློ་གྲོས་བཟང་། སྔར་
བཤད་མཚན་ཉིད་ལྡན་པ་ཡི། རྣལ་འབྱོར་ཡེ་ཤེས་མཆོག་ཐོབ་འགྱུར། གང་ཞིག་བར་མཐའ་གཉིས་པོ་ཉིད། བསྒོམ་
པ་གསུམ་པོ་གཙོ་བོ་བས། ཡང་དག་ཡེ་ཤེས་འབྱུང་བའི་དོན། ཡང་དག་བྱ་བ་དབང་དུ་འགྱུར། དེ་ཉིད་མེད་པར་
འཚང་མི་རྒྱ།